b'\n_START_ARTICLE_\nKer\xc5\xa1ytojai (serialas)\n_START_SECTION_\n1961\xc2\xa0m.\n_START_PARAGRAPH_\nPirmajame serialo sezone, sukurtame 1961\xc2\xa0m., pagrindiniais veik\xc4\x97jais buvo kriminalinius nusikaltimus tiriantys medicinos daktaras Deividas Kylis ir D\xc5\xbeonas Stydas. Pirmojoje serijoje \xe2\x80\x9eHot Snow\xe2\x80\x9c Kylis, tiriantis savo draug\xc4\x97s Peg\xc4\x97s nu\xc5\xbeudymo byl\xc4\x85, susipa\xc5\xbe\xc4\xafsta su Stydu. Jiems kartu pavykus i\xc5\xa1narplioti nusikaltim\xc4\x85, Kylis jam pasi\xc5\xablo ir toliau dirbti kartu. Kuo toliau, tuo Stydo vaidmuo seriale dar\xc4\x97si vis svarbesnis, o kai kuriose serijose\xc2\xa0\xe2\x80\x93 netgi pagrindinis._NEWLINE_Pasibaigus pirmajam sezonui, Kyl\xc4\xaf vaidinantis aktorius Ian Hendry nusprend\xc4\x97 pasitraukti ir sutelkti d\xc4\x97mes\xc4\xaf \xc4\xaf kino aktoriaus karjer\xc4\x85.\n_START_SECTION_\n1962\xe2\x80\x931964\xc2\xa0m.\n_START_PARAGRAPH_\nPasitraukus Kyliui, Stydas tapo pagrindiniu serialo veik\xc4\x97ju, o jam \xc4\xaf pagalb\xc4\x85 buvo pasitelkti keli pagalbininkai. Pirmuoju tapo daktaras Martinas Kingas (Dr. Martin King, aktorius Jon Rollason), pasirod\xc4\x99s vos 3 epizoduose. Jis tur\xc4\x97jo b\xc5\xabti tarsi daktaro Kylio pamaina, ta\xc4\x8diau prodiuseriai gana greitai persigalvojo ir persona\xc5\xbeo buvo atsisakyta, o serijos su juo i\xc5\xa1 sezono prad\xc5\xbeios perkeltos \xc4\xaf vidur\xc4\xaf._NEWLINE_Antr\xc4\x85ja Stydo asistente tapo naktinio klubo daininink\xc4\x97 Venus Smit (Venus Smith, aktor\xc4\x97 Julie Stevens). Prie\xc5\xa1ingai nei ankstesni veik\xc4\x97jai, ji netur\xc4\x97jo ir ekrane nedemonstravo kovini\xc5\xb3 \xc4\xafg\xc5\xabd\xc5\xbei\xc5\xb3 ir pasirod\xc4\x97 6 serijose, kuriose atsirado ir keli muzikiniai intarpai, skirti parodyti aktor\xc4\x97s dainavimo galimybes._NEWLINE_Serialui reik\xc4\x97jo labiau \xc4\xafsimenan\xc4\x8dio persona\xc5\xbeo ir tokiu tapo antropologijos daktar\xc4\x97 Keit\xc4\x97 Geil (Dr. Cathy Gale, aktor\xc4\x97 Honor Blackman). Pagal scenarij\xc5\xb3, ji skelb\xc4\x97si gimusi Afrikoje, esanti na\xc5\xa1l\xc4\x97, \xc4\xafvald\xc5\xbeiusi dziudo ir nuolatos vilkinti odin\xc4\xaf kostium\xc4\x85. Toks savaranki\xc5\xa1kos ir galin\xc4\x8dios pakovoti u\xc5\xbe save moters persona\xc5\xbeas buvo visi\xc5\xa1ka naujov\xc4\x97 televizijoje ir netrukus padar\xc4\x97 Blackman televizijos \xc5\xbevaig\xc5\xbede._NEWLINE_Kadangi Venus Smit persona\xc5\xbeo prodiuseriai atsisak\xc4\x97, nuo tre\xc4\x8diojo sezono Keit\xc4\x97 Geil tapo nuolatine Stydo partnere. Stydas, serialo prad\xc5\xbeioje pristatytas kaip slapt\xc5\xb3j\xc5\xb3 tarnyb\xc5\xb3 darbuotojas, v\xc4\x97lesn\xc4\x97se serijoje u\xc5\xbesakymus tirti gaudavo i\xc5\xa1 \xc4\xafvairi\xc5\xb3 u\xc5\xbesakov\xc5\xb3, o jo tikroji darboviet\xc4\x97 n\xc4\x97ra \xc4\xafvardijama, tik u\xc5\xbesimenama, kad Stydas dalyvavo Antrajame pasauliniame kare._NEWLINE_Kartu su Geil pasirodymu, Stydo persona\xc5\xbeas taip pat \xc4\xafgavo nauj\xc5\xb3 bruo\xc5\xbe\xc5\xb3: prad\xc5\xbeioje tai buvo \xc4\xaftarus, palt\xc4\x85 vilkintis agentas, kuris tapo tipi\xc5\xa1ku angl\xc5\xb3 d\xc5\xbeentelmenu, visuomet d\xc4\x97vin\xc4\x8diu kostium\xc4\x85, skryb\xc4\x97l\xc4\x99 (su plienine juosta sutvirtintu apvadu, naudojamu kaip m\xc4\x97tomas ginklas) ir turin\xc4\x8diu sk\xc4\x97t\xc4\xaf su pasl\xc4\x97ptu durklu.\n_START_SECTION_\n1965-68\xc2\xa0m.\n_START_PARAGRAPH_\n1964\xc2\xa0m. Honor Blackman sulauk\xc4\x97 kvietimo vaidinti filme \xe2\x80\x9eKamuolinis \xc5\xbeaibas\xe2\x80\x9c ir apsisprend\xc4\x97 palikti serial\xc4\x85. 1965\xc2\xa0m. JAV televizija ABC sumok\xc4\x97jo tuo metu mil\xc5\xbeini\xc5\xa1k\xc4\x85 2 milijon\xc5\xb3 doleri\xc5\xb3 sum\xc4\x85 u\xc5\xbe pirm\xc5\xb3j\xc5\xb3 26 serij\xc5\xb3 demonstravimo teises ir \xe2\x80\x9eKer\xc5\xa1ytojai\xe2\x80\x9c tapo vienu pirm\xc5\xb3j\xc5\xb3 Britanijos serial\xc5\xb3, demonstruot\xc5\xb3 \xc5\xa1ioje \xc5\xa1alyje. Pelningas sand\xc4\x97ris sudar\xc4\x97 s\xc4\x85lygas skirti didesnes l\xc4\x97\xc5\xa1as k\xc5\xabrybai ir kiekvienos serijos biud\xc5\xbeetas pasiek\xc4\x97 56 t\xc5\xabkstan\xc4\x8dius svar\xc5\xb3 sterling\xc5\xb3\xc2\xa0\xe2\x80\x93 did\xc5\xbeiausi\xc4\x85 sum\xc4\x85, tais laikais skirt\xc4\x85 serialo gamybai._NEWLINE_Nauj\xc4\x85ja Stydo partnere tapo misis Ema Pyl (Mrs. Emma Peel, aktor\xc4\x97 Diana Rigg). Prad\xc5\xbeioje ji tur\xc4\x97jo vadintis Samanta Pyl, ta\xc4\x8diau po svarstym\xc5\xb3 galiausiai buvo pasirinkta Emos Pyl vardas. \xc5\xa0ios vyras, anot legendos, dingo be \xc5\xbeinios skrisdamas vir\xc5\xa1 Amazon\xc4\x97s, o \xc4\xaf vaidmens atlik\xc4\x97jos viet\xc4\x85 pretendavo daugiau kaip 60 kandida\xc4\x8di\xc5\xb3. Pirmasis prodiuseri\xc5\xb3 pasirinkimas priklaus\xc4\x97 aktorei Elizabeth Shepherd, ta\xc4\x8diau galiausiai buvo pasirinkta tuo metu beveik ne\xc5\xbeinoma aktor\xc4\x97 Diana Rigg._NEWLINE_Seriale atsirado fantastikos element\xc5\xb3, o Ema Styl visi\xc5\xa1kai pakeit\xc4\x97 Keit\xc4\x97s Geil stili\xc5\xb3: buvo atsisakyta odini\xc5\xb3 kostium\xc5\xb3, drabu\xc5\xbeiai tapo labiau \xc5\xa1iuolaiki\xc5\xa1ki ir stilingi\xc2\xa0\xe2\x80\x93 tuo \xc4\x97m\xc4\x97 r\xc5\xabpintis dizaineris Alun Hughes, tuo tarpu Stydo apranga\xc2\xa0\xe2\x80\x93 Pierre Cardin._NEWLINE_Nuo 1966\xc2\xa0m. serialas tapo spalvotas, ta\xc4\x8diau prasid\xc4\x97jo nesutarimai tarp prodiuseri\xc5\xb3 ir Dianos Rigg, kuriai nepatiko kaip su ja buvo elgiamasi ir kiek ma\xc5\xbeai mokama. 1967\xc2\xa0m. spal\xc4\xaf aktor\xc4\x97 paliko serial\xc4\x85, pasekdama Honor Blackman p\xc4\x97domis\xc2\xa0\xe2\x80\x93 tapo Bondo mergina filme \xe2\x80\x9eJos Didenyb\xc4\x97s slaptojoje tarnyboje\xe2\x80\x9c.\n_START_SECTION_\n1968\xe2\x80\x9369\xc2\xa0m.\n_START_PARAGRAPH_\nDianai Rigg palikus serial\xc4\x85, buvo nuspr\xc4\x99sta kiek pakeisti jo strukt\xc5\xabr\xc4\x85 ir, atsisakius fantastikos motyv\xc5\xb3, v\xc4\x97l tapti labiau realisti\xc5\xa1ku. Prodiuseriu tap\xc4\x99s John Bryce vaidinti pakviet\xc4\x97 savo tuometin\xc4\x99 draug\xc4\x99, vos 20 sulaukusi\xc4\x85 Lind\xc4\x85 Thorson, kurios persona\xc5\xbeas gavo Taros King vard\xc4\x85. Vis d\xc4\x97lto Bryce buvo atleistas nufilmavus vos 3 epizodus, o prodiuseriais v\xc4\x97l tapo iki tol serial\xc4\x85 k\xc5\xabr\xc4\x99 Clemens ir Fennel. Rigg pasitraukimas buvo pagr\xc4\xafstas tuo, kad atsirado ding\xc4\x99s Emos Pyl vyras ir \xc5\xa1i paliko Slapt\xc4\x85j\xc4\x85 tarnyb\xc4\x85, kad gal\xc4\x97t\xc5\xb3 b\xc5\xabti su juo. Nors serialas ir toliau buvo itin populiarus Britanijoje ir Europoje, JAV jo \xc5\xbei\xc5\xabrimumas gerokai suma\xc5\xbe\xc4\x97jo ir galiausiai transliacija buvo visi\xc5\xa1kai nutraukta. Tai gerokai suma\xc5\xbeino k\xc5\xabr\xc4\x97j\xc5\xb3 pajamas bei biud\xc5\xbeet\xc4\x85 ir galiausiai l\xc4\x97m\xc4\x97 paties serialo sustabdym\xc4\x85 1969\xc2\xa0m.\n_START_SECTION_\nT\xc4\x99siniai\n_START_PARAGRAPH_\nSerialas buvo atgaivintas 1976\xe2\x80\x9377\xc2\xa0m. ir pavadintas \xe2\x80\x9eNaujieji ker\xc5\xa1ytojai\xe2\x80\x9c. Pagrindin\xc4\xaf vaidmen\xc4\xaf jame ir toliau atliko Patrick Macnee, o jo partneriais buvo Maikas Gambitas (Mike Gambit, aktorius Gareth Hunt) ir Perdju (Purdey, aktor\xc4\x97 Joanna Lumley). Serialas buvo rodytas ne tik Britanijoje, bet ir JAV bei Kanadoje._NEWLINE_1998\xc2\xa0m. serialo motyvais buvo sukurtas vaidybinis filmas \xe2\x80\x9eKer\xc5\xa1ytojai\xe2\x80\x9c, kuriame pagrindinius vaidmenis atliko Uma Thurman (Ema Pyl) ir Ralph Fiennes (D\xc5\xbeonas Stydas). Juosta sulauk\xc4\x97 daugyb\xc4\x97s neigiam\xc5\xb3 kritik\xc5\xb3 ir \xc5\xbei\xc5\xabrov\xc5\xb3 atsiliepim\xc5\xb3.'